Aaden nayabho hewtinoowo Linjiila on hittinaali fii kaawakeeji annabi Iisaa dhin, ko  dhi jeego pet o yewti fii mun. E ko hondhun non Yaayaa faalaa en hewtinande? O hewtinno maakuuji annabi Iisaa dhin e nder ko o maakata kon dhun dhoo: «KO MIN WONI». Ko non o sifoorii fii no annabi Iisaa woniri. Bheya tatoobhe sifiibhe fii Linjiila on ko e kuudhe annabi Iisaa dhen e ngurndan makko dhan bhe humii e mun, kono kanko Yuuhanna ko o bhuri kon humaade e mun ko no annabi Iisaa woniri non ka mangu makko. E ko bhundu hondu kanko Yuuhanna o huutori? Ko honto o hendii maakuuji dhi bheya heddiibhe  hebhaali, dhi annabi Iisaa yewti fii hoore mun? Ko Ruuhu-Seniidho on anditini mo dhi bhawto juldeere Pentakosta aranere nden. Ko fii Yuuhanna tigi qirritike laabiiji buy wondema taalibaabhe bhen faamaano goongaaji wondhi dhin ka maakuuji dhi annabi Iisaa maakunoo haa ko o immintineede makko e hibbeede Ruuhu-Seniidho on. Ko fii Yuuhanna tigi no qirritii. Ko ko netti o faami maakuuji dhi annabi Iisaa maaki dhin fii hoore mun, firo dhun ko ka windii dhon «KO MIN WONI». Ko kanji sendi ndee deftere Linjiilaare e  dheya, wadhi nde feereere.